Սիրուշ Մաճկալյան

Սիրուշ Շամիրի Մաճկալյան (), հայ մանկավարժ։ Հայրենական մեծ պատերազմի մասնակից։

Կենսագրություն 
Սիրուշ Մաճկալյանը ծնվել է 1917 թվականին, Շամշադինի շրջանի Թովուզ գյուղում։ Վաղ հասակից զրկվել է մորից և տեղափոխվել Երևան։ Ավարտել է միջնակարգ դպրոցը և ընդունվել է Երևանի մանկավարժական ինստիտուտի լեզվագրական ֆակուլտետը, որն ավարտել է 1941 թվականին։ Աշխատել է որպես ֆաբգործուսի տնօրենի տեղակալ, ընտրվել է ՀԼԿԵՄ Կենտկոմի անդամ։

1941 թվականին Մաճկալյանը կամավոր մեկնել է բանակ։ Կռվել է Հարավային ռազմաճակատում, մասնակցել Վորոնեժի, Խարկովի, Դոնի Ռոստովի ազատագրման մարտերին։ 1943 թվականի հունվարի 18-ին հարազատներին ու բարեկամներին ուղղված նամակներում հուսադրել է, որ շուտով ժամանակավոր դժվարությունները կանցնեն և հուշ կդառնան, հայրենիքը կազատագրվի ոսոխ թշնամուց։ 1943 թվականի մարտի վերջին Ուկրաինայի գյուղերից մեկում Սիրուշ Մաճկալյանը և Արփիկ Հարությունյանը ստանում են թշնամու թիկունքում գործելու հատուկ առաջադրանք։ Մարտական առաջադրանքը կատարելիս Սիրուշը գլխից ծանր վիրավորվել է և տեղափոխվել Սումիի մարզի Մոգրեբեց գյուղ, որտեղ և մահացել է։

Մահ 
Սիրուշ Մաճկալյանը մահացել է 1943 թվականին, Մոգրեբեց գյուղում։

Հիշատակ 
Մոգրեբեց գյուղի եղբայրական գերեզմանատան հուշարձան-կոթողի վրա գրված զոհվածների ցուցակում կա նաև Սիրուշ Շամիրի Մաճկալյանի անունը։

Պարգևներ 
Սիրուշի ծառայությունները բարձր են գնահատվել կառավարության կողմից։ Նա պարգևատրվել է «Խիզախության համար» և մի շարք այլ մեդալներով ու շնորհակալագրերով։
 «Խիզախության համար» մեդալ

Ծանոթագրություններ 

Հայ մանկավարժներ
ՀՊՄՀ շրջանավարտներ
Հայրենական մեծ պատերազմի մասնակիցներ
«Խիզախության համար» մեդալով պարգևատրվածներ (ԽՍՀՄ)